KLASA: UP/I-034-01/24-01/47

URBROJ: 711-02-01/02-2024-4

Zagreb, 18. srpnja 2024.

**IVANA KEKIN**

**zastupnica u Hrvatskom saboru**

**Predmet: Ivana Kekin, zastupnica u Hrvatskom saboru**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 18. srpnja 2024., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 11. lipnja 2024.g. zaprimilo neanonimnu prijavu u kojoj se u bitnom navodi da će se obveznica Ivana Kekin nalaziti u sukobu ineresa ako bude imenovana predsjednicom saborskog Odbora za zdravstvo budući da predsjednici Odbora imaju diskrecijsko pravo odlučivati koje teme će staviti na dnevni red, a koje će odbiti pa će u situacijama kada postoje pritužbe na rad zdravstvenih ustanova u vlasništvu Grada Zagreba te pritužbe na rad zdravstvenih djelatnika iz stranke Možemo! ista morati birati između zaštite javnog i stranačkog interesa. Povodom navedene prijave otvoren je predmet KLASA: UP/I-034-01/24-01/47.

Nadalje, Povjerenstvo je dana 27. lipnja 2027.g. zaprimilo još jednu prijavu gotovo identičnog sadržaja povodom koje se otvorio predmet KLASA: UP/I-034-01/24-01/50.

S obzirom da je čl. 44. Zakona o općem upravnom postupku („Narodne novine“, broj 47/09. i 110/21.) propisano da se dvije upravne stvari ili više njih zaključkom mogu spojiti u jedan postupak, ako se prava ili obveze stranaka temelje na istoj pravnoj osnovi i na istom ili sličnom činjeničnom stanju, a javnopravno tijelo koje vodi postupak stvarno je i mjesno nadležno za vođenje svih tih postupaka, a da se oba predmeta odnose na istu obveznicu i temelje na identičnim tvrdnjama te da je Povjerenstvo javnopravno tijelo nadležno za vođenje oba postupka, Povjerenstvo je donijelo zaključak da će se povodom navedenih predmeta voditi jedan postupak pod brojem KLASA: UP/I-034-01/24-01/47.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznica Ivana Kekin obnaša dužnost zastupnice u Hrvatskom saboru od 16. svibnja 2024. , a navedenu dužnost obnašala je i u mandatu 2021.-2024 slijedom čega je istia dužana postupati sukladno odredbama ZSSI-a.

S obzirom na navode u prijavi Povjerenstvo je utvrdilo da je Ivana Kekin predsjednica saborskog Odbora za zdravstvo i socijalnu politiku u 11. sazivu Hrvatskog sabora dok je uvidom u imovinsku karticu obveznice utvrđeno da je ista članica političke stranke Možemo!

Nadalje, utvrđeno je da Odbor za zdravstvo i socijalnu politiku u svojem djelokrugu ima poslove utvrđivanja i praćenja provođenja politike, a u postupku donošenja zakona i drugih propisa Odbor ima prava i dužnosti matičnoga radnog tijela u područjima koja se odnose na:

– zdravstvenu zaštitu i organizaciju zdravstvene službe

– suzbijanje bolesti ovisnosti

– socijalnu skrb

– prava osoba s invaliditetom

– zaštitu prognanih i raseljenih osoba

– zaštitu starih i imovinski nezbrinutih osoba te druga pitanja socijalne politike i zdravstva.

Uvidom u poslovnik Hrvatskoga sabora utvrđeno je da predsjednika, potpredsjednika i nekoliko članova radnih tijela Sabora, a što uključuje i Odbor za zdravstvo i socijalnu politiku, bira Sabor iz reda zastupnika, osim ako je Poslovnikom drugačije propisano, poštujući odgovarajuću zastupljenost obaju spolova. Isto tako, propisano je da sastav radnog tijela u pravilu odgovara stranačkom sastavu Sabora. Nadalje, utvrđeno je da predsjednik radnog tijela saziva sjednicu, predlaže dnevni red i predsjeda sjednicama radnog tijela te da isti usklađuje rad tijela sa Saborom i drugim tijelima, saziva tematske sjednice na temelju zaključaka radnog tijela, dostavlja materijal najkasnije tri dana prije održavanja tematske sjednice, brine o provođenju zaključaka radnog tijela i zaključaka Sabora iz djelokruga radnog tijela te obavlja druge poslove utvrđene Poslovnikom i Zakonom.

Nadalje Poslovnikom je propisano da sazivanje samih sjednica radnog tijela može zaključkom zatražiti Sabor, predsjednik Sabora ili najmanje jedna trećina članova radnog tijela, a da je predsjednik radnog tijela dužan sazvati sjednicu najkasnije u roku 8 dana od zaprimanja zahtjeva ovlaštenog predlagatelja te da je dužan naznačiti dnevni red sjednice.

Slijedom navedenog, Povjerenstvo ističe kako sama po sebi činjenica određene stranačke pripadnosti ne predstavlja razlog zbog kojeg bi obveznica kao predsjednica Odbora za zdravstvo i socijalnu politiku bila u potencijalnom sukobu interesa, a s obzirom da su i predsjednici drugih saborskih Odbora pripadnici određenih političkih stranaka budući da iste iz reda zastupnika bira sam Hrvatski sabor.

Nadalje, Povjerenstvo također ističe kako iz prijave ne proizlazi konkretna situacija koja upućuje na mogući sukob interesa obveznice već se radi o pro futuro bojazni da bi obveznica stavljala stranački interes ispred javnog interesa. Povjerenstvo stoga ističe kako samim činom prihvaćanja imenovanja na dužnost predsjednice Odbora obveznica nije u sukobu interesa, ali sukladno čl. 2. ZSSI-a, kao i svi drugi obveznici Zakona, u konkretnim situacijama prilikom obnašanja navedene javne dužnosti obveznica ne smije svoj privatni interes stavljati ispred javnog interesa.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Ivana Kekin, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana